
VENDIM

Nr. 512,  datë 1.7.2020
PËR PËRCAKTIMIN E RREGULLAVE PËR ORGANIZIMIN DHE FUNKSIONIMIN E BAZËS TË TË DHËNAVE SHTETËRORE PËR INFORMACIONIN KUNDËR KRIMIT TË ORGANIZUAR, KRIMEVE TË RËNDA DHE TERRORIZMIT

Në mbështetje të nenit 100 të Kushtetutës, të ligjit nr.10325, datë 23.9.2010, “Për bazat e të dhënave shtetërore”, si dhe të pikës 5, të nenit 37, të aktit normativ nr.1, datë 31.1.2020, të Këshillit të Ministrave, “Për masat parandaluese në kuadër të forcimit të luftës kundër terrorizmit, krimit të organizuar, krimeve të rënda dhe konsolidimit të rendit e sigurisë publike”, me propozimin e ministrit të Brendshëm, Këshilli i Ministrave

VENDOSI:

1. Struktura administruese e bazës të të dhënave, krijuar në bazë të nenit 37, të aktit normativ nr.1, datë 31.1.2020, të Këshillit të Ministrave, është Operacioni Forca e Ligjit (në vijim referuar OFL), në Policinë e Shtetit.

2. Regjistrimi i të dhënave në bazën e të dhënave bëhet nga Drejtoria e Përgjithshme e Policisë së Shtetit.

3. Baza e të dhënave ka për qëllim administrimin, përpunimin dhe analizimin e të dhënave mbi krimin e organizuar, krimet e rënda e terrorizmin dhe përmban të dhënat e mëposhtme:

a) Çdo vendim penal, pavarësisht nëse ka marrë formë të prerë ose jo, për një nga veprat penale të parashikuara në nenin 5, të aktit normativ nr.1, datë 31.1.2020, të Këshillit të Ministrave;

b) Çdo vendim penal të dhënë jashtë shtetit ndaj shtetasve shqiptarë ose të huaj ose pa shtetësi por me banim në shtetin shqiptar, për një nga veprat penale të parashikuara në nenin 5, të aktit normativ nr.1, datë 31.1.2020, të Këshillit të Ministrave;

c) Çdo vendim mosfillimi të procedimit, të pushimit të akuzës ose të çështjes ose për dërgimin e çështjes në gjyq për një nga veprat penale të parashikuara në nenin 5, të aktit normativ nr.1, datë 31.1.2020, të Këshillit të Ministrave;

ç) Çdo vendim për marrjen e masave parandaluese personale, sipas parashikimeve të aktit normativ nr.1, datë 31.1.2020, të Këshillit të Ministrave;

d) Çdo vendim për marrjen e masave parandaluese me karakter pasuror dhe ekonomik, të marrë sipas parashikimeve të aktit normativ nr.1,  datë 31.1.2020, të Këshillit të Ministrave ose sipas parashikimeve të ligjit nr.10192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, të ndryshuar.

4. Të dhënat e përcaktuara në pikën 3, të këtij vendimi, janë të dhëna parësore në bazën e të dhënave shtetërore ICMIS – Sistemi Elektronik i Regjistrimit të Çështjeve Gjyqësore, të administruar nga Ministria e Drejtësisë.

5. Të dhënat parësore të bazës të të dhënave janë elementet, si më poshtë vijon: 

a) Gjykata ose autoriteti tjetër që e ka dhënë;

b) Të dhënat referenciale mbi gjenealitetet e të pandehurit, të të dënuarit ose të shtetasit ndaj të cilit është marrë vendimi, sipas shkronjave “a”, “b” dhe “c”, të pikës 3, të këtij vendimi, ose janë marrë masat parandaluese sipas shkronjave “ç” dhe “d”, të pikës 3, të këtij vendimi, ose të dhëna të tjera personale që vlejnë për ta identifikuar si dhe gjenealitetet e palëve të tjera private;

c) Akuza ose lloji i masës parandaluese personale ose me karakter pasuror;

ç)Parashtrimi i përmbledhur i rrethanave të faktit;

d) Dispozitivi;

dh)Data dhe vendi i marrjes së vendimit.

6. Të dhënat dytësore të bazës të të dhënave janë të dhëna që merren nga:

a) Ministria e Drejtësisë;

b) Ministria për Evropën dhe Punët e Jashtme;

c) Drejtoria e Përgjithshme e Burgjeve;

ç) Drejtoria e Përgjithshme e Doganave;

d) Drejtoria e Përgjithshme e Gjendjes Civile;

dh) Agjencia e Prokurimit Publik;

e) Drejtoria e Përgjithshme e Tatimeve;

ë) Qendra Kombëtare e Biznesit;

f)  Instituti i Sigurimeve Shoqërore;

g) Bankat e nivelit të dytë;

gj) Drejtoria e Përgjithshme e Parandalimit të Pastrimit të Parave;

h)  Agjencia Shtetërore e Kadastrës;

i) Drejtoria e Përgjithshme e Shërbimeve të Transportit Rrugor.

7. Për të dhënat që administrohen në bazën e të dhënave ndërveprohet me:

a) bazën e të dhënave të sistemit gjyqësor;

b) bazën e të dhënave të Prokurorisë së Posaçme kundër Korrupsionit dhe Krimit të Organizuar;
c) bazën e të dhënave të Drejtorisë së Përgjithshme të Tatimeve, në kuadër të projektit të shkëmbimit të informacionit;
ç) bazën e të dhënave të Agjencisë Shtetërore të Kadastrës. 

8. Baza e të dhënave ndërvepron me çdo sistem tjetër të Policisë së Shtetit, sipas procedurave standarde të punës të miratuara nga drejtori i Përgjithshëm të Policisë së Shtetit.

9. Niveli i aksesit dhe të drejtat e secilit përdorues për punonjësit e OFL-së në bazën e të dhënave përcaktohen me urdhër të drejtorit të Përgjithshëm të Policisë së Shtetit, duke marrë parasysh funksionin dhe pozicionin e punës së përdoruesve. 

10. Nivelet e bazës të të dhënave janë, si më poshtë vijon: 

a)  Përdorues;

b)  Konsultues;

c)  Menaxhues;

ç)  Supervizor.

11. Subjektet që kanë akses të nivelit “Konsultues” në bazën e të dhënave janë, si më poshtë vijon:

a) Gjykata e Posaçme kundër Korrupsionit dhe Krimit të Organizuar;

b) Prokuria e Posaçme kundër Korrupsionit dhe Krimit të Organizuar;

c) Agjencia e Administrimit të Pasurive të Sekuestruara dhe të Konfiskuara;

ç)  Drejtoria e Përgjithshme e Tatimeve;

d) Shërbimi Informativ i Shtetit;

dh) Komisioni i Prokurimit Publik;

e) Agjencia e Prokurimit Publik.

Aksesi në bazën e të dhënave i këtyre subjekteve është në përputhje me legjislacionin që rregullon veprimtarinë e tyre dhe përcaktohet me urdhër të drejtorit të Përgjithshëm të Policisë së Shtetit. 

12. Ngarkohen Ministria e Brendshme, Drejtoria e Përgjithshme e Policisë së Shtetit dhe Operacioni Forca e Ligjit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

